Camdeboo-, Baviaans- en Ikwezi-munisipaliteit smelt spoedig saam | News24
Camdeboo-, Baviaans- en Ikwezi-munisipaliteit smelt spoedig saam
DIE naamveranderingskomitee van die Sarah Baartman-distriksmunisipaliteit sal na verwagting binnekort vergader om sy jongste munisipaliteit te doop.
Dié stap vorm deel van die planne om die Camdeboo-, Baviaans- en Ikwezi-munisipaliteit saam te smelt in een munisipaliteit.
Openbare vergaderings oor ’n naam vir dié nuwe munisipaliteit het verlede week afgesluit. Verskeie besware is egter op dié vergaderings geopper teen die voorgestelde naam, Karoo Mohair-munisipaliteit, sê Leolynn Smith, munisipale woordvoerder in Camdeboo.
“Altesaam 649 voorstelle is in die drie munisipaliteite gelewer voor die komitee Karoo Mohair gekies het,” sê Smith.
“Die distriksmunisipaliteit het twee reekse vergaderings gehou, sodat inwoners hul terugvoering oor die voorstel kon gee.”
Onder die nuwe naamsvoorstelle wat uit dié vergaderings gespruit het, was Beyers Naudé-munisipaliteit, Ikhala-munisipaliteit en Robert Sobukwe-munisipaliteit.
“Dit blyk dat Beyers Naudé ’n gewilde voorstel is, met vier uit die sewe wyke én drie belanghebbende organisasies wat dié naam verkies. Inwoners meen Naudé is ’n nasionale held wat vir gelyke regte geveg het, en dat dié naam die drie munisipaliteite op politieke vlak sal verenig.”
Al die besware wat gelewer word, sal in ’n verslag aan die distriksmunisipaliteit se naamveranderingskomitee deurgegee word, wat die pad vorentoe op hul volgende vergadering sal beslis. Geen datum is tot dusver vir dié vergadering beskikbaar nie.